ออมสินชงครม.ลดดอกเบี้ยกู้ให้ครู
ออมสินชงมาตรการแก้หนี้ครู เสนอ ครม.ลดดอกเบี้ย ยืดค่างวดให้ครูทั้งประเทศ
22 ธ.ค. 2558

ออมสินชงมาตรการแก้หนี้ครู เสนอ ครม.ลดดอกเบี้ย ยืดค่างวดให้ครูทั้งประเทศ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า กระทรวงการคลัง เตรียมเสนอแนวทางการแก้ไขปัญหาหนี้สินครูทั้งระบบให้ที่ประชุมคณะรัฐมนตรี (ครม.) พิจารณาในวันที่ 22 ธ.ค.โดยมีมาตรการสำคัญที่จะเสนอ คือ การปรับลดอัตราดอกเบี้ยให้กับครูที่สนใจจะเข้าโครงการที่จะเปิดขึ้นใหม่ ซึ่งจะเปิดให้ครูที่กู้เงินทั้งหมดกว่า 4.7 แสนราย สามารถเข้าร่วมโครงการนี้ได้
นอกจากนี้ ยังเปิดให้ครูที่สมัครเข้าโครงการแก้หนี้ครูก่อนหน้านี้ จำนวน 5 หมื่นราย ใน 4 โครงการ ที่ได้พัก ชำระดอกเบี้ยและพักชำระเงินต้นแล้ว สามารถสมัครเข้าโครงการใหม่ได้ด้วย โดยปัจจุบันธนาคารออมสินมียอด สินเชื่อครู 4.7 แสนล้านบาท คิดเป็นลูกหนี้ 4.7 แสนราย มีหนี้เสียอยู่ราว 2,000 ล้านบาท คิดเป็น 0.29% ของสินเชื่อรวม
"โครงการเก่าจะเป็นเพียงการเปิดให้พักชำระดอกเบี้ยและเงินต้นเป็นเวลา 2-3 ปีแล้วแต่โครงการ แต่โครงการใหม่จะเป็นการลดภาระค่าใช้จ่าย ซึ่งจะมีการปรับค่างวดในการผ่อนใหม่ มีการลดดอกเบี้ยเพื่อช่วยครูทั้งหมด จากปัจจุบันค่าเฉลี่ยดอกเบี้ยในสินเชื่อครูอยู่ที่ 6-6.5% ส่วนจะลดดอกเบี้ยลงเท่าไรต้องรอ ครม.ตัดสินใจก่อน" นายชาติชาย กล่าว
สำหรับมาตรการที่ 2 คือ การประสานกับสหกรณ์ให้มีการแลกเปลี่ยนข้อมูลลูกหนี้ ระหว่างธนาคารกับสหกรณ์ เพื่อตรวจสอบสถานะความเป็นหนี้ เพื่อให้การแก้ไขปัญหามีความชัดเจน รวมทั้งจะประสานกับกระทรวงศึกษาธิการให้ใช้เรื่องประวัติในการชำระหนี้เป็นเกณฑ์วัดในการเลื่อนค่าวิทยฐานะให้กับครู
นอกจากนี้ ธนาคารออมสินจะมีการเจรจากับสหกรณ์ออมทรัพย์ครูทุกจังหวัด เพื่อแจ้งว่า ธนาคารพร้อมจะจังหวัด เพื่อแจ้งว่า ธนาคารพร้อมจะปล่อยกู้ให้สหกรณ์ที่สนใจจะรับโอนหนี้ครูจากธนาคารออมสินเข้าไปเป็นลูกหนี้ของสหกรณ์ ซึ่งธนาคารจะทำข้อตกลงปล่อยกู้ในอัตราดอกเบี้ยพิเศษ
สำหรับความคืบหน้าเรื่องการส่งหนังสือทวงถามให้ลูกหนี้ครูที่ผิดนัดชำระหนี้กว่า 1.3 หมื่นราย ให้มาปรับโครงสร้างหนี้นั้น ขณะนี้มีครูที่เข้ามาติดต่อเพื่อขอปรับโครงสร้างหนี้แล้ว กว่า 6,000 ราย ที่เหลืออีก 6,000 ราย ยังอยู่ระหว่างการติดตามผล คาดว่าน่าจะมีบางรายที่จะเข้ามาขอปรับโครงสร้างเพิ่มหลังจากนี้
ก่อนหน้านี้ มีเครือข่ายข้าราชการครูและบุคลากรทางการศึกษาที่เป็นหนี้สินวิกฤต ได้เข้ายื่นหนังสือถึง พล.อ.ประยุทธ์ จันทร์โอชา นายกรัฐมนตรี ที่ทำเนียบรัฐบาล เพื่อติดตามและทวงถามการบริหารจัดการหนี้สินครูและบุคลากรทางการศึกษา เนื่องจากเมื่อ 2 เดือนที่ผ่านมา กลุ่มเครือข่ายได้เคยเสนอให้มีการปรับโครงสร้างหนี้ครู ทั้งที่กู้จากธนาคารและสหกรณ์ออมทรัพย์ทั่วประเทศ ด้วยการลดดอกเบี้ยจากอัตราดอกเบี้ยเงินกู้สำหรับลูกค้าชั้นดี หรือเอ็มแอลอาร์ ที่ปัจจุบันอยู่ที่ 7.5% เหลือ 3.5-4% รวมทั้งให้ระงับการฟ้องร้อง หรือบังคับคดีครู จำนวน 3.3 หมื่นราย